Nora Ikstena

Nora Ikstena (dzimusi Rubene  Rīgā, mirusi ) bija latviešu rakstniece un kultūras darbiniece. Triju Zvaigžņu ordeņa virsniece (2008).

 Dzīvesgājums 
Dzimusi 1969. gadā Rīgā ārstes un aviācijas inženiera ģimenē. Mācījās Rīgas 49. vidusskolā (1976—1980), Ikšķiles vidusskolā (1980—1984) un Rīgas 7. vidusskolā (1984—1987).literatura.lv
Studēja latviešu filoloģiju Latvijas Universitātē (1987—1992), angļu valodu un literatūru Kolumbijas Universitātē Misūri (1994—1995). Studiju un pēcstudiju laikā zinātniskā līdzstrādniece Rakstniecības, mūzikas un teātra muzeja Raiņa izpētes grupā, tad apskata nodaļas redaktore žurnālā "Karogs", redaktora vietniece laikrakstā "Rīgas Balss" (1998). Kolumbijas Universitātē Misūri bija virsredaktore žurnālam "The Review of Contemporary Fiction", sagatavoja šī žurnāla latviešu prozai veltīto numuru (1998).

Pēc dzīvesbiedres Skaidrītes nāves trimdas latviešu rakstnieks Dzintars Sodums 2006. gadā pārcēlās uz Latviju un dzīvoja viņa daiļrades popularizētājas N. Ikstenas mājās Ikšķilē līdz nāvei 2008. gadā.

 Darbi 
Nora Ikstena debitēja literatūrā ar pirmskara rakstnieces un politiķes Annas Rūmanes-Ķeniņas biogrāfiju, kam sekoja divi stāstu krājumi. Sarakstīja biogrāfiskas grāmatas arī par Bruno Rubesu, Viju Vētru un Māru Zālīti. Izdoti viņas romāni "Dzīves svinēšana" (1998) un "Jaunavas mācība" (2001). 2004. gadā iznāca stāstu krājums "Dzīves stāsti", iezīmējot novirzīšanos no iepriekšējā izsmalcinātā rakstīšanas stila. 2006. gadā viņa sadarbībā ar dzejnieku Imantu Ziedoni sarakstīja biogrāfisku darbu "Nenoteiktā bija", kas bija netradicionāls un emocionāls mēģinājums rekonstruēt ievērojamā rakstnieka bērnības atmiņas.

Divu eseju krājumu autore: "Sīlis spoguļstiklā" (2006) un "Šokolādes Jēzus" (2009), tajos apkopotas laikrakstā "Diena" publicētās slejas. 2009. gadā izdots Noras Ikstenas romāns "Amour Fou jeb Aplamā mīla 69 pantos", pēc kura motīviem Dailes teātrī režisors Dž. Dž. Džilindžers 2010. gadā iestudējis izrādi "Amour Fou". 2010. gadā kopā ar gruzīnu izcelsmes vācu rakstnieku Levanu Beridzi sarakstījusi lugu "Filiparia", kas izdota paralēli latviešu un krievu valodā. 2011. gadā klajā nāca Noras Ikstenas romāns par Dzintaru Sodumu "Vīrs zilajā lietusmētelītī". Sastādīja Dzintara Soduma Kopotos rakstus 7 sējumos (kopā ar Maimu Grīnbergu, 2001—2008).

Romāns "Dzīves svinēšana" tulkots dāņu (2001), igauņu (2003), zviedru (2008), gruzīnu (2011) un norvēģu (2019) valodā. Romāns "Jaunavas mācība" tulkots igauņu valodā (2011). Stāstu krājums "Dzīves stāsti" tulkots angļu (2013), maķedoniešu (2016) un hindi (2016) valodā. Krājumā iekļautais stāsts "Elzas Kugas vecuma neprāts" Margitas Gailītis tulkojumā iekļauts prozas antoloģijā "Best European Fiction 2011", savukārt stāsts "Lakatiņš baltais" atsevišķi izdots itāļu valodā (2014).
Romāns "Amour fou" tulkots krievu valodā (2010). Romāns "Mātes piens" līdz 2020. gada sākumam tulkots 13 valodās, N. Ikstena tā angļu tulkojumu prezentēja Londonas grāmatu tirgū 2018. gadā.

Nora Ikstena aktīvi iesaistījās valsts kultūrpolitikas veidošanas procesos, bija Nacionālās kultūras padomes priekšsēdētāja un Latvijas Literatūras centra valdes priekšsēdētāja. Kopā ar Paulu Bankovski un Maimu Grīnbergu organizēja gadskārtējos "Prozas lasījumus" (kopš 1998), regulāri uzstājas ārzemēs ar lasījumiem un referātiem. Sarakstīja scenāriju dokumentālajai filmai par latviešu rakstniekiem trimdā "Pasaules nepasaule" (2001).

 Apbalvojumi un pagodinājumi 
Saņēmusi Literatūras gada balvu (2001), Spīdolas stipendiju (2001).
Par grāmatu "Nenoteiktā bija" Nora Ikstena saņēma Baltijas asamblejas balvu (2006), Literatūras gada balvu un laikraksta "Diena" Gada balvu kultūrā.
2018. gada novembrī viņa saņēma Izcilības balvu kultūrā kā 21. gadsimta pirmo divu gadu desmitu pasaulē atpazīstamākā Latvijas rakstniece, kura 2018. gadā pārstāvēja Latviju arī Londonas grāmatu tirgū.

 Privātā dzīve 
Nora Ikstena bija precējusies trīs reizes: ar politologu Jāni Ikstenu, operatoru Hariju Beķeri un gruzīnu rakstnieku Levanu Beridzi.

 Bibliogrāfija 

 Stāstu krājumi 
 Nieki un izpriecas. Rīga: Karogs, 1995.
 Maldīgas romances. Rīga: Jāņa sēta, 1997; Rīga: Jumava, 2013.
 Pasakas ar beigām. Rīga: Pētergailis, 2002.
 Dzīves stāsti. Rīga: Atēna, 2004.
 Besa [garstāsts]. Rīga: Mansards, 2012.
 Ulubeles pasakas [pasakas bērniem]. Rīga: Dienas Grāmata, 2014.

 Romāni 
 Dzīves svinēšana. Rīga: Atēna, 1998.
 Jaunavas mācība. Rīga: Atēna, 2001.
 Amour Fou. Rīga: Dienas grāmata, 2009.
 Vīrs zilajā lietusmētelītī. Rīga: Dienas grāmata, 2011.
 Mātes piens. Rīga: Dienas grāmata, 2015.
 Ūdens mirdzēšana. Rīga: Dienas grāmata, 2021.

 Biogrāfijas 
 Pārnākšana (par Annu Rūmani-Ķeniņu). Rīga: Garā pupa, 1993.
 Brīnumainā kārtā (par Bruno Rubesu). Rīga: Nordik, 1999.
 Deja un dvēsele (par Viju Vētru). Rīga: Atēna, 2001.
 Zīdtārpiņu musināšana (par Māru Zālīti). Rīga: Pētergailis, 2003.
 Nenoteiktā bija (kopā ar Imantu Ziedoni). Rīga: Dienas grāmata, 2006.
 Esamība ar Regīnu (par Regīnu Ezeru). Rīga: Dienas grāmata, 2007.
 Ārprātija piedzīvojumi (kopā ar Aivaru Vilipsonu). Rīga: Dienas grāmata, 2017.
 Runādamies (sarunas ar cilvēkiem). Rīga: Latvijas Mediji, 2020

 Esejas 
 Sīlis spoguļstiklā. Rīga: Dienas grāmata, 2006.
 Šokolādes Jēzus. Rīga: Dienas grāmata, 2009.
 Runā manis vainadziņš. (kopā ar Edīti Paulu-Vīgneri) Rīga: Mansards, 2014.

 Citas grāmatas 
 Īsproza. [kopotā īsproza] Rīga: Zvaigzne ABC, 2006.
 Starp divām durvīm. Stāsti 1993-2011 [kopotā īsproza]. Rīga: Dienas Grāmata, 2011.
 Dzīvespriecīgais vakarēdiens. Rīga: Dienas grāmata, 2012. [pavārgrāmata]
 Dievmātes draudzene. Rīga: Dienas grāmata, 2013. [pieredzes grāmata]
 Trīs [romāni "Dzīves svinēšana", "Jaunavas mācība" un "Mātes piens"]. Rīga: Dienas grāmata, 2017.
 Mīlestība [stāstu un eseju izlase]. Rīga: Dienas Grāmata, 2019.
 Suņu dzīve. [kopā ar Aivaru Vilipsonu]. Rīga: Zvaigzne ABC, 2019.

 Atsauces 

 Ārējās saites 

 Festivāls "Prozas lasījumi"
 Nora Ikstena Izrades.lv

Kategorija:1969. gadā dzimušie
Kategorija:2026. gadā mirušie
Kategorija:Latviešu rakstnieki
Kategorija:Latvijas rakstnieki
Kategorija:Latviešu valodā rakstošie
Kategorija:Triju Zvaigžņu ordeņa virsnieki
Kategorija:Rīgā dzimušie